ทองกระฉูดวันเดียวปรับ10รอบแท่งบาทละ24,150
ราคา"ทอง"พุ่งกระฉูด วันเดียวปรับ10รอบราคาเพิ่ม 650 บาท คาดปลายปีได้เห็นบาทละ25,000บาท
8 ส.ค. 2554

ราคา"ทอง"พุ่งกระฉูด วันเดียวปรับ10รอบราคาเพิ่ม 650 บาท คาดปลายปีได้เห็นบาทละ25,000บาท
เมื่อวันที่8สค.ราคาทองคำปรับขึ้น-ลง 10  ครั้ง วันเดียวพุ่ง  650 บาท โดยครั้งแรก ปรับเพิ่มขึ้น  350 บาท ครั้งที่ 2-7 ปรับเพิ่มขึ้นครั้งละ 50 บาท ครั้งที่ 8 ปรับลดลง  100 บาท และครั้งที่ 9 -10ปรับเพิ่มขึ้นอีก 50 บาท ราคาทองคำแท่ง 96.5% รับซื้อบาทละ24,050 บาท ขายออก 24,150 บาท  และทองรูปพรรณ 96.5% รับซื้อ 23,695.08 บาท ขายออก 24,550 บาท  




นพ.กฤชรัตน์ หิรัณยศิริ  ประธานกรรมการกลุ่มบริษัท เอ็มทีเอส โกลด์ แม่ทองสุกกล่าวว่า ราคาทองคำในตลาดโลกทำสถิติสูงสุดอีกครั้งที่ระดับ 1,712.50 เหรียญสหรัฐต่อออนซ์ หลังจากสถาบันจัดอันดับความน่าเชื่อถือสแตนดาร์ด  แอนด์ พัวร์ส ( S&amp;P)   ประกาศปรับลดอันดับความน่าเชื่อถือระยะยาวของสหรัฐลง จากระดับ AAA  ลงมาที่ระดับ AA+  
นอกจากนี้ยังมีผลจากความวิตกเกี่ยวกับการขาดดุลงบประมาณและภาระหนี้ที่เพิ่มขึ้นของ สหรัฐ อย่างไรก็ตามนักลงทุนควรติดตามสถานการณ์ราคาทองคำอย่างใกล้ชิด เพราะราคาทองคำได้ปรับเพิ่มขึ้นมากแล้ว  ประกอบเศรษฐกิจสหรัฐที่มีขนาดใหญ่ที่สุดในโลกกำลังมีปัญหา  บวกกับปัญหาหนี้ยุโรปที่ยังไม่ได้รับการแก้ไข ปัจจัยเศรษฐกิจโลก  จึงมีอิทธิพลสูงต่อตลาดทองคำ
"เมื่อช่วงเช้าไม่มีนักลงทุนนำทองคำมาขาย  แต่กลับเป็นการไล่ซื้อทั้งทองคำแท่งและโกลด์ฟิวเจอร์  ซึ่งขณะนี้ได้ปรับเป้าปลายปีไปอยู่ที่ 1,800เหรียญสหรัฐอออนซ์  ส่วนของไทยจากเป้าเดิมที่ 24,000 บาท ซึ่งได้ทะลุแล้ว ส่วนเป้าต่อไปคือบาทละ  2.5 หมื่นบาท "นพ.กฤชรัตน์กล่าว
นายกฤชรัตน์ กล่าวว่า  หากนักลงทุนที่ต้องการเข้าซื้อทองคำในช่วงนี้จะต้องยอมรับความเสี่ยงได้ เนื่องจากราคาผันผวน โดยแนะนำให้ใช้พอร์ตประมาณ 10-20%  และต้องติดตามตลาดอย่างใกล้ชิด อย่างไรก็ตาม  ราคาใหม่ที่แนะนำให้นักลงทุนเข้าซื้อคือ 23,600 บาท